b"\n_START_ARTICLE_\nGuers\xc3\xb2nides\n_START_SECTION_\nVida\n_START_PARAGRAPH_\nSi b\xc3\xa9 el rei de Fran\xc3\xa7a Felip el Bell va expulsar els jueus dels seus dominis el 1306, a la regi\xc3\xb3 de la Proven\xc3\xa7a va haver-hi un ambient permissiu amb aquest col\xc2\xb7lectiu. El trasllat de la seu papal a Aviny\xc3\xb3 el 1309 va fer cr\xc3\xa9ixer aquesta toler\xc3\xa0ncia, ja que els mateixos papes mantenien bones relacions amb els jueus. Tot aix\xc3\xb2 va fer que, at\xc3\xa8s el declivi de les comunitats jueves a l'Arag\xc3\xb3 i al Principat al segle\xc2\xa0xiii, molts jueus es traslladessin cap a Occit\xc3\xa0nia. Aquest devia ser el cas del pare de Gers\xc3\xb2nides, Gershom ben Salomon Catalan de Besiers._NEWLINE_Guers\xc3\xb2nides va viure la major part de la seva vida a Aurenja, amb alguna estan\xc3\xa7a espor\xc3\xa0dica a Aviny\xc3\xb3. Sembla que es va dedicar al que havia estat el negoci familiar durant generacions: prestar diners. Gersonides va ser molt apreciat per la comunitat cristiana, sobretot per les seves obres de matem\xc3\xa0tiques i astronomia, que van ser tradu\xc3\xafdes al llat\xc3\xad en vida del mateix Gers\xc3\xb2nides. Existeix una certa controv\xc3\xa8rsia sobre els seus coneixements ling\xc3\xbc\xc3\xadstics: \xc3\xa9s evident que parlava hebreu (tota la seva obra est\xc3\xa0 escrita en aquest idioma) i proven\xc3\xa7al (era la llengua comuna), per\xc3\xb2 no es t\xc3\xa9 seguretat que parl\xc3\xa9s llat\xc3\xad i, molt menys, \xc3\xa0rab, que eren les lleng\xc3\xbces de cultura de l'\xc3\xa8poca.\n_START_SECTION_\nObra\n_START_PARAGRAPH_\nTotes les seves obres van ser escrites en hebreu, per\xc3\xb2 algunes van ser tradu\xc3\xafdes immediatament al llat\xc3\xad. L'exemple m\xc3\xa9s evident \xc3\xa9s el seu tractat Sobre els nombres harm\xc3\xb2nics, escrit per enc\xc3\xa0rrec de Philippe de Vitry, bisbe de Meaux i que va ser tradu\xc3\xaft abans d'entregar-li. El seu llibre de trigonometria estava dedicat al papa Climent VI.\n_START_SECTION_\nObres astron\xc3\xb2miques\n_START_PARAGRAPH_\nEls texts astron\xc3\xb2mics de Gers\xc3\xb2nides estan continguts en la primera part del llibre 5\xc3\xa9 de la seva gran obra Milhamot Adonai (Les guerres del Senyor); aquesta part \xc3\xa9s un pesat volum, en 136 cap\xc3\xadtols que no segueixen les pautes habituals dels tractats astron\xc3\xb2mics medievals i que va ser tradu\xc3\xafda immediatament al llat\xc3\xad i difosa per tota Europa._NEWLINE_Al comen\xc3\xa7ament d'aquest tractat astron\xc3\xb2mic, Gers\xc3\xb2nides diu que l'astronomia requereix tant matem\xc3\xa0tiques com de filosofia per aconseguir l'objectiu de representar acuradament el cosmos, tant quantitativa com qualitativament. Per assolir aquest objectiu, Gers\xc3\xb2nides inventa nous instruments d'observaci\xc3\xb3, fa un nombre significatiu de noves observacions, construeix nous models planetaris (diferents del de Ptolemeu), canvia els seus par\xc3\xa0metres, explora noves alineacions de les esferes i computa unes noves taules astron\xc3\xb2miques (Cap\xc3\xadtol 99). Aquestes taules van tenir una influ\xc3\xa8ncia manifesta en l'obra de Jacob ben David Bonjorn\n_START_SECTION_\nObres filos\xc3\xb2fiques\n_START_PARAGRAPH_\nLa gran obra filos\xc3\xb2fica de Gers\xc3\xb2nides \xc3\xa9s el ja mencionat Mihomat Adonai en sis llibres, dels quals el cinqu\xc3\xa8 \xc3\xa9s astron\xc3\xb2mic i, normalment, no s'inclo\xc3\xafa en les edicions en hebreu. El Llibre I parla d'un dels temes que m\xc3\xa9s han preocupar els fil\xc3\xb2sofs medievals: l'\xc3\xa0nima, l'intel\xc2\xb7lecte agent i les seves relacions. El Llibre II parla sobre les profecies. Els Llibres III i IV sobre la provid\xc3\xa8ncia i el coneixement div\xc3\xad de tots el fets. I, finalment, el Llibre VI tracta sobre la creaci\xc3\xb3 i els miracles, aspecte en el qual se separa notablement de Maim\xc3\xb2nides. El seu pensament \xc3\xa9s aristot\xc3\xa8lic, amb clares influ\xc3\xa8ncies d'Averrois._NEWLINE_Tamb\xc3\xa9 va escriure comentaris dels comentaris mitjans d'Averrois d'Arist\xc3\xb2til.\n_START_SECTION_\nObres religioses\n_START_PARAGRAPH_\nGers\xc3\xb2nides va escriure comentaris del Pentateuc, dels llibres dels Profetes, del Llibre dels Proverbis, del Llibre de Job, del C\xc3\xa0ntic dels C\xc3\xa0ntics, de l'Eclesiast\xc3\xa8s i d'altres llibres b\xc3\xadblics i talm\xc3\xbadics."